Emosies - Malkoppie Terapie
Hoe verwoord mens emosies. Ons kinders word op skool geleer om emosies te erken en te verwoord… maar in die grootmens wêreld word mens soms gevra om nie altyd jou emosies te verwoord nie… want dit kan ander seer maak.
Die ou wysheid van dit is nie wat jy sê nie maar hoe jy dit sê kom weer by my op. Ons dans soos hoenders op 'n warm plaat rond… mens kan nie iets sê soos wat jy dit voel nie .. dit is verkeerd… so ons draai ons woorde in suiker toe… en verloor die ware emosie en gesprek.
My woorde is vinnig en bitsig… veral as die stress in die hoogte inslaan. Ek slaan vas op 'n onderwerp… en wil hê jy moet erken jy was verkeerd… wat maak dit saak? Ek raak so vasgevang in die ooblik omdat ek dink ek druk myself nie goed uit nie… dat jy nie verstaan nie… ek herhaal myself oor en oor. Ek vermors my energie, my woorde…
Elke keer na 'n voorval van verskil.. herkou ek die gesprek. Besef waar ek verkeerd gegaan het. Al wat ek kan doen is om bewus te wees. Na die tyd terug te gaan en verwoord hoekom ek so moeilik geraak het en dan te luister… so met die luister kom daar gewoonlik 'n oplossing wat almal gelukkig maak.
As ek verkeerd was sal ek onverskoning vra… genadiglik het ek dit in my… Die les wat ek nog moet leer is al dink ek, ek is reg.. maak dit nie saak nie… Haal asem, staan terug, luister en hoor die persoon. Probeer 'n middeweg vind wat aanvaarbaar is vir almal. Ek gaan nie jou krisis oorneem nie… maar ek sal jou help om 'n oplossing te vind.